ທ່ານ Khodorkovsky ເສດຖີນ້ຳມັນຣັດເຊຍ ຖືກປ່ອຍອອກຈາກຄຸກ (ສະໄລດ໌/ວີດີໂອ)
ປະທານາທິບໍດີຣັດເຊຍ ທ່ານພູຕິນ ອະໄພໂທດ ໃຫ້ແກ່ ທ່ານ Khodorkovsky ອະດີດເສດຖີນ້ຳມັນ.
ປະທານາທິບໍດີຣັດເຊຍ ທ່ານ Vladimir Putin ໄດ້ລົງນາມ ໃນຄຳສັ່ງສະບັບນຶ່ງ ເພື່ອອະໄພໂທດແກ່ທ່ານ Mikhail Khodorkovsky ເສດຖີນ້ຳມັນ ທີ່ໄດ້ຖືກຂັງຄຸກ ມາໄດ້ 10 ປີ ໃນຂໍ້ຫາຖານຫຼີກລ່ຽງເສຍພາສີແລະສໍ້ໂກງເງິນ ທ່ານພູຕິນ ໄດ້ປະກາດເລື້ອງນີ້ໃຫ້ຊາບໃນວັນສຸກມື້ນີ້ໃນ website ຂອງທ່ານ ໂດຍກ່າວວ່າ ທ່ານໄດ້ຍົກໂທດໃຫ້ ອະດີດຫົວໜ້າບໍລິສັດນ້ຳມັນ Yukos ຍ້ອນເຫດຜົນທາງ ດ້ານມະນຸດສະທຳ ປະທານາທິບໍດີຣັດເຊຍ ປະກາດເລື້ອງເຈດຕະນາຂອງທ່ານ ໃຫ້ຮູ້ທຳອິດໃນວັນພະຫັດວານນີ້ເພື່ອປ່ອຍໂຕທ່ານ Khodorkovsky ໃຫ້ເປັນອິດສະລະ ຢູ່ໃນກອງປະຊຸມຕໍ່ນັກຂ່າວທີ່ຍືດຍາວທີ່ເວົ້າກ່ຽວກັບເລື້ອງຕ່າງໆນັ້ນ ໃນເວລານັ້ນ ທ່ານ ພູຕິນກ່າວວ່າ ທ່ານ Khodorkovsky ໄດ້ຂໍຮ້ອງເປັນເທື່ອທຳອິດຂໍໃຫ້ທ່ານຍົກໂທດໃຫ້ ຕົນ ເພາະວ່າແມ່ຂອງເພິ່ນກຳລັງເຈັບປ່ວຍ ອະດີດເສດຖີຣັດເຊຍທ່ານນີ້ໄດ້ເປັນຜູ້ຕຳໜິຕິຕຽນຢ່າງແຂງແຮງທີ່ສຸດຕໍ່ວັງ Kremlin ແລະພວກສະໜັບສະໜຸນທ່ານ ຖືວ່າ ທ່ານ Khodorkovsky ເປັນນັກໂທດການເມືອງ ນອກນັ້ນທ່ານພູຕິນຍັງກ່າວຕື່ມວ່າ ສະມາຊິກ 2 ຄົນຂອງວົງດົນຕີ Pussy Riot rock ຈະຖືກປ່ອຍໂຕເຊັ່ນກັນໃນຖານະເປັນການໃຫ້ນິລະໂທດກຳ ຄຳປະກາດຂອງທ່ານພູຕິນນີ້ ມີຂຶ້ນ ກ່ອນການເປັນເຈົ້າພາບຂອງຣັດເຊຍ ໃນການແຂ່ງ ຂັນກີລາໂອລິມປິກລະດູໜາວໃນເມືອງ Sochi ໃນເດືອນກຸມພາປີໜ້າ ເຫດການທີ່ວ່ານີ້ ໄດ້ເຮັດໃຫ້ປະຫວັດດ້ານການນັບຖືສິດທິມະນຸດຂອງຣັດເຊຍ ຕົກຢູ່ໃນຄວາມສົນໃຈຂອງ ປະຊາຊົນ